CELEX: 62014TN0729
Language: el
Date: 2014-10-16 00:00:00
Title: Υπόθεση T-729/14: Προσφυγή της 16ης Οκτωβρίου 2014 — PAN Europe και Unaapi κατά Επιτροπής

12.1.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 7/40
            
         Προσφυγή της 16ης Οκτωβρίου 2014 — PAN Europe και Unaapi κατά Επιτροπής
   (Υπόθεση T-729/14)
   (2015/C 007/45)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσες: Pesticide Action Network Europe (PAN Europe) (Βρυξέλλες, Βέλγιο)· και Unione nazionale associazioni apicoltori italiani (Unaapi) (Castel San Pietro Terme, Ιταλία) (εκπρόσωπος: B. Kloostra, δικηγόρος)
   
      Καθής: Ευρωπαϊκή Επιτροπή
   
      Αιτήματα
   
   Οι προσφεύγουσες ζητούν από το Δικαστήριο:
   
               —
            
            
               να ακυρώσει την απόφαση της Επιτροπής της 5ης Αυγούστου 2014, Ares(2014)2589479, η οποία κοινοποιήθηκε στον εκπρόσωπό τους στις 6 Αυγούστου 2014 (προσβαλλόμενη απόφαση) σε απάντηση της από 10 Ιανουαρίου 2013 αιτήσεώς τους δυνάμει του άρθρου 6, παράγραφος 2, του κανονισμού (ΕΚ) 396/2005 (1) (κανονισμός ΑΟΚ) να μειωθούν το ανώτατο όριο καταλοίπων (ΑΟΚ) της δραστικής ουσίας imidacloprid για το μέλι, τη γύρη και τον βασιλικό πολτό, και
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη των αιτημάτων τους, οι προσφεύγουσες προβάλλουν έναν λόγο ακυρώσεως, με τον οποίο υποστηρίζουν ότι η Επιτροπή, εκδίδοντας την προσβαλλόμενη απόφαση, παρέβη τον κανονισμό ΑΟΚ, και πιο συγκεκριμένα το άρθρο 3 σε συνδυασμό ενδεχομένως με το άρθρο 14, παράγραφοι 1 και 2, στοιχεία α', γ', και δ', του ίδιου κανονισμού, οπότε ενήργησε παρανόμως.
   
               —
            
            
               Οι προσφεύγουσες ισχυρίζονται ειδικότερα ότι ο κανονισμός ΑΟΚ προβλέπει ότι η Επιτροπή, όταν αποφαίνεται επί αιτήσεως, δυνάμει του άρθρου 6 του κανονισμού αυτού, για καθορισμό ή τροποποίηση ΑΟΚ, οφείλει να λαμβάνει υπόψη και την υγεία των ζώων. Κατά συνέπεια, η Επιτροπή παρανόμως αποφάσισε να μην κάνει δεκτή την αίτησή τους για μείωση του ΑΟΚ της imidacloprid.
            
         
               —
            
            
               Οι προσφεύγουσες προβάλλουν επίσης το επιχείρημα ότι, σύμφωνα με τον ορισμό του ΑΟΚ κατά το άρθρο 3, παράγραφος 2, στοιχείο δ', του σχετικού κανονισμού, το ΑΟΚ βασίζεται στη «χαμηλότερη απαιτούμενη έκθεση του καταναλωτή για την προστασία των ευάλωτων καταναλωτών» και στην «ορθή γεωργική πρακτική» (ΟΓΠ). Από τα άρθρα 3, παράγραφος 2, 4, παράγραφος 1, δεύτερο εδάφιο, και 14, παράγραφος 2, στοιχεία α' και δ', του κανονισμού ΑΟΚ συνάγεται ότι η Επιτροπή έπρεπε να έχει λάβει υπόψη, κατά την έκδοση της προσβαλλομένης αποφάσεως, τις διαθέσιμες επιστημονικές και τεχνικές γνώσεις σχετικά με τις επιπτώσεις της imidacloprid στις μέλισσες και στις αποικίες μελισσών. Από τις ίδιες διατάξεις, και πιο συγκεκριμένα από το άρθρο 14, παράγραφος 2, του κανονισμού ΑΟΚ συνάγεται επίσης ότι παρανόμως η Επιτροπή δεν έλαβε υπόψη, στην προσβαλλόμενη απόφαση, τον εκτελεστικό κανονισμό (ΕΕ) 485/2013 (2) της Επιτροπής, ως πράξη σχετική με την «τροποποίηση των χρήσεων φυτοπροστατευτικών προϊόντων».
            
         
      (1)  Κανονισμός (ΕΚ) 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα η πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (ΕΕ L 70, σ. 1)
   
      (2)  Εκτελεστικός κανονισμός (ΕΕ) 485/2013 της Επιτροπής, της 24ης Μαΐου 2013, για την τροποποίηση του εκτελεστικού κανονισμού (ΕΕ) 540/2011, όσον αφορά τους όρους έγκρισης των δραστικών ουσιών clothianidin, thiamethoxam και imidacloprid και για την απαγόρευση της χρήσης και πώλησης σπόρων που έχουν υποστεί επέμβαση με φυτοπροστατευτικά προϊόντα που περιέχουν αυτές τις δραστικές ουσίες (ΕΕ L 139, σ. 12)